Document ID: 32003R1459

Κανονισμός (ΕΚ) αριθ. 1459/2003 της Επιτροπής
της 18ης Αυγούστου 2003
για τον καθορισμό, για την περίοδο εμπορίας 2003/2004, της ελάχιστης τιμής που καταβάλλεται στους παραγωγούς για τα μη μεταποιημένα ξηρά σύκα καθώς και για το ποσό της ενίσχυσης στην παραγωγή ξηρών σύκων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(2), και ιδίως το άρθρο 6β παράγραφος 3 και το άρθρο 6γ παράγραφος 7,
Εκτιμώντας τα ακόλουθα:
(1) Με τον κανονισμό (ΕΚ) αριθ. 449/2001 της Επιτροπής, της 2ας Μαρτίου 2001, περί καθορισμού των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στην παραγωγή στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε με τον κανονισμό (ΕΚ) αριθ. 1426/2002(4), καθορίζονται στο άρθρο 2 παράγραφος 1 στοιχείο γ), οι ημερομηνίες των περιόδων εμπορίας για τα ξηρά σύκα.
(2) Τα κριτήρια καθορισμού της ελάχιστης τιμής και του ποσού της ενίσχυσης στην παραγωγή καθορίζονται στο άρθρο 6β και στο άρθρο 6γ, αντιστοίχως, του κανονισμού (ΕΚ) αριθ. 2201/96.
(3) Το άρθρο 1 του κανονισμού (ΕΟΚ) αριθ. 1573/1999 της Επιτροπής, της 19ης Ιουλίου 1999, περί λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά τα χαρακτηριστικά των ξηρών σύκων που απολαμβάνουν του καθεστώτος της ενισχύσεως στην παραγωγή(5), καθορίζει τα κριτήρια στα οποία πρέπει να ανταποκρίνονται τα προϊόντα για να τύχουν της ελάχιστης τιμής και της καταβολής της ενίσχυσης.
(4) Θα πρέπει, ως εκ τούτου, να καθοριστεί η ελάχιστη τιμή και η ενίσχυση στην παραγωγή για την περίοδο εμπορίας 2003/2004.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 2003/2004:
α) η ελάχιστη τιμή, που προβλέπεται στο άρθρο 6β του κανονισμού (ΕΚ) αριθ. 2201/96, ανέρχεται σε 878,86 ευρώ ανά τόνο καθαρού βάρους παραδοτέα στην εκμετάλλευση του παραγωγού, για τα μη μεταποιημένα ξηρά σύκα·
β) η ενίσχυση στην παραγωγή, που προβλέπεται στο άρθρο 6γ του κανονισμού (ΕΚ) αριθ. 2201/96, ανέρχεται σε 264,83 ευρώ ανά τόνο καθαρού βάρους για τα ξηρά σύκα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Αυγούστου 2003.

Labels: 17
19